Zásahy hliadok MsP v 44. týždni 
	V týždni od 26. septembra do 1. novembra 2009 preverovali hliadky mestskej polície v hlavnom meste 2066 udalostí. Medzi nimi bolo aj 200 takých, ktoré po overení hliadkami priamo na mieste sa ukázali ako neopodstatnené. 
	Opodstatnenými ale na druhej strane boli priestupky motoristov voči pravidlám plynulosti a bezpečnosti v cestnej premávke a takýchto priestupkov zistili a riešili mestskí policajti 1364. V troch prípadoch motoristi so svojím vozidlom zaparkovali na miestach vyhradených pre zdravotne postihnutých občanov bez oprávnenia parkovať tu. V jednom prípade pri preverovaní oznámenia od občanov našli vozidlo, po ktorom bolo políciou vyhlásené pátranie.
	V oblasti porušení pravidiel verejného poriadku počas týždňa zistili hliadky MsP 22 porušení. Na telefonáty, v ktorých volajúci poukazovali na prípady rušenia nočného pokoja zasahovali 31 krát. Majitelia psov  nerešpektovaním príslušných všeobecne záväzných nariadení týkajúcich sa podmienok chovu psov prispeli do štatistiky mestskej polície 25 krát.
	Značná časť priestupkov opäť súvisela s porušovaním všeobecne záväzných nariadení o čistote a poriadku – 158 zistení, ale aj konzumácie alkoholických nápojov na verejných priestranstvách – 84 priestupkov. Na zásady ambulantného predaja a trhového poriadku nedbalo 20 predávajúcich.
	Fajčiari fajčiac cigaretu na zastávkach mestskej hromadnej dopravy prispeli do týždňových zásahov hliadok mestskej polície 53 krát. Prípady obťažovania okoloidúcich žobrákmi zistili mestskí policajti 6 krát a na príslušné úrady nahlásili 12 vozidiel, ktoré vykazovali známky autovrakov.
	Najviac priestupkov a to 48 sa počas týždňa stalo na Račianskej ulici. Blokovacie zariadenie si na vozidlách našlo 608 vodičov a 147 vozidiel bolo odtiahnutých do areálov odťahovacích služieb.